1.  ปัจจัยความเสี่ยง

บริษัท อาดามัส อินคอร์ปอเรชั่น จำกัด (มหาชน) (“บริษัทฯ” หรือ “ADAM”)
ประกอบธุรกิจการลงทุนในบริษัทย่อยในลักษณะ Holding Company ปัจจุบันได้ลงทุนในบริษัทย่อย 4
บริษัท ซึ่ง ADAM และ บริษัทย่อยเหล่านี้ต่อไปจะเรียกรวมกันว่า”กลุ่มบริษัทฯ”
มีการประกอบธุรกิจต่างๆกันดังนี้

1.  บริษัท อาดามัส มีเดีย จำกัด (“ADM”)
    ประกอบธุรกิจบริหารกิจกรรมและการส่งเสริมการตลาด

2.  บริษัท แอปโซลูท อิมแพค จำกัด (“AI”) ประกอบธุรกิจให้บริการและผลิตสื่อโฆษณา

3.  บริษัท สไมล์ อินเทอร์แอคทีฟ จำกัด
    (“SMILE”)ประกอบธุรกิจการตลาดบนอุปกรณ์สื่อสารเคลื่อนที่ อินเตอร์เน็ต
    และโฆษณาออนไลน์

4.  บริษัท เอเซียบิส โซลูชั่น จำกัด (“ASIABIZ”)
    ประกอบธุรกิจผลิตซอฟท์แวร์ระบบจัดการทางการเงินและบริหารองค์กร

โดยความเสี่ยงในการดำเนินธุรกิจแต่ละประเภทจะต่างกันไปดังนี้

ธุรกิจบริหารกิจกรรมและการส่งเสริมการตลาด (Event Marketing)
ซึ่งมีสัดส่วนรายได้สำหรับงวดปี 2550 เป็นรัอยละ 51.34 ของรายได้รวมของกลุ่มบริษัทฯ

1.  ความเสี่ยงจากรายได้จากสปอนเซอร์และการขายตั๋ว

กิจกรรมพิเศษที่กลุ่มบริษัทฯ จัดนั้น ประกอบด้วยงานแสดงคอนเสิร์ต และกิจกรรมยูลีก
ซึ่งเป็นการแข่งขันกีฬา ดนตรี และมิสยูลีก ระหว่างมหาวิทยาลัยกว่า 30 แห่ง
กิจกรรมทั้งหลายเหล่านี้ ได้รับรายได้หลักจาก 2 ช่องทาง คือ รายได้จากสปอนเซอร์
และรายได้จากการขายตั๋ว ซึ่งรายได้ทั้ง 2 ทางนี้อาจมากหรือน้อย ขึ้นกับปัจจัยต่างๆ เช่น
สภาพเศรษฐกิจโดยรวม คุณภาพของเนื้อหา ฯลฯ ในปี 2550 มีโอกาสที่สภาพเศรษฐกิจจะชะลอตัว
ทำให้การพึ่งพารายได้ส่วนนี้อาจส่งผลในเชิงลบกับรายได้และผลการดำเนินงานของกลุ่มบริษัทฯ
และจากการดำเนินงานที่ผ่านมาในงวดปี 2550 กลุ่มบริษัทฯ
มีผลขาดทุนขั้นต้นจากการดำเนินงานในส่วนธุรกิจนี้ เพื่อเป็นการกระจายความเสี่ยง กลุ่มบริษัทฯ
จึงเน้นการหารายได้จากแหล่งที่ 3 เพิ่มเติม คือรายได้จากเนื้อหา (คอนเท้นต์)
ที่เกิดจากกิจกรรมทั้งหลาย เช่น นำการใช้ SMS มาช่วยในการคัดเลือกมิสยูลีก
การโหวตเพื่อสิทธิในการเข้าพบนักแสดง หรือแม้แต่การนำคอนเท้นต์ต่างๆ
ไปสร้างมูลค่าเพิ่มให้กับสื่อออนไลน์ของบริษัทฯ
ซึ่งจะส่งเสริมให้เกิดรายได้จากการโฆษณาอีกทางหนึ่ง

2.  ความเสี่ยงจากกระแสความนิยมของผู้บริโภคที่เปลี่ยนแปลง

ความเสี่ยงในการทำธุรกิจเกี่ยวกับกิจกรรมคอนเสิร์ตและธุรกิจสื่อ ไม่ว่าจะเป็น
การหาศิลปินนักร้องมาเปิดการแสดงในประเทศไทย รูปแบบสื่อโฆษณาในห้างสรรพสินค้า
ที่ขึ้นอยู่กับรสนิยมและความพึงพอใจของผู้บริโภค ซึ่งเปลี่ยนแปลงอยู่ตลอดเวลาตามยุคสมัย
รวมทั้งการได้รับอิทธิพลจากสภาพแวดล้อมต่างๆ เช่น
กระแสความนิยมจากต่างชาติที่เข้ามามีอิทธิพลกับรูปแบบการใช้ชีวิตของคนไทย
อย่างไรก็ตามกลุ่มบริษัทฯ
ได้วางแผนผลิตและสร้างสรรค์ผลงานให้ตรงกับรสนิยมของลูกค้าเป้าหมายเพื่อพัฒนาผลงานให้สอดคล้องกับกระแสความนิยมโดยการสำรวจความนิยมของผู้บริโภคเพื่อพัฒนารูปแบบและเนื้อหาให้สอดคล้องต่อความสนใจของทั้งกลุ่มลูกค้าของกิจกรรมการจัดแสดงคอนเสิร์ตและกลุ่มลูกค้าสื่อโฆษณาอยู่ตลอดเวลา

3.  ความเสี่ยงจากการบอกเลิกสัญญาการจัดการแสดงคอนเสิร์ต

เนื่องจาก ADM มีรายได้จากกิจกรรมคอนเสิร์ตเป็นหลัก ADM
จึงมีความเสี่ยงในการทำธุรกิจเกี่ยวกับกิจกรรมคอนเสิร์ตหากถูกบอกเลิกสัญญาการจัดการแสดง
โดยหากเกิดจากเหตุการณ์ที่ไม่สามารถควบคุมได้ เช่น
เหตุการณ์อันเกิดจากความไม่สงบภายในประเทศ ภัยธรรมชาติ วิกฤตการณ์ทางด้านค่าเงิน หรือ
การไม่สามารถจะจัดการแสดงได้เนื่องจากการบาดเจ็บของนักแสดง ทาง ADM
สามารถทำการขอเลื่อนการแสดงออกไปจนกว่าเหตุการณ์เหล่านั้นจะคลี่คลายลง
ในกรณีที่เกิดเหตุการณ์ที่ ADM
ถูกบอกเลิกสัญญาการจัดการแสดงโดยมิได้เกิดจากเหตุการณ์ที่ไม่สามารถควบคุมได้ ADM
มีสิทธิที่จะดำเนินการตามกฎหมายในการฟ้องร้องเรียกร้องค่าเสียหายตามที่ได้ระบุไว้ในสัญญา

ธุรกิจให้บริการและผลิตสื่อโฆษณา ซึ่งมีสัดส่วนรายได้สำหรับงวดปี 2550 เป็นรัอยละ 22.78
ของรายได้รวมของกลุ่มบริษัทฯ

4.  ความเสี่ยงจากการพึ่งพากลุ่มห้างสรรพสินค้ารายใหญ่

จากการดำเนินงานที่ผ่านมาในธุรกิจให้บริการสื่อโฆษณา กลุ่มบริษัทฯ
ได้มีการติดตั้งจอแสดงภาพส่วนใหญ่ไว้กับกลุ่มศูนย์การค้าเดอะมอลล์ รวมถึง ศูนย์การค้า ดิ
เอ็มโพเรียม และ ศูนย์การค้าสยามพารากอน
ซึ่งถ้ากลุ่มศูนย์การค้าดังกล่าวไม่ทำการต่อสัญญาในการให้ AI เป็นผู้ให้บริการสื่อโฆษณา
จะทำให้กลุ่มบริษัทฯ ขาดแหล่งที่ตั้งอุปกรณ์ในการให้บริการสื่อ ทั้งนี้ กลุ่มบริษัทฯ
ได้มีการลดความเสี่ยงในส่วนนี้โดยมีการทำสัญญาระยะยาว 10 ปี สิ้นสุดปี 2558 กับศูนย์การค้า ดิ
เอ็มโพเรียม และ ศูนย์การค้าสยามพารากอน ในเรื่องการติดตั้งอุปกรณ์สื่อโฆษณาแบบสามมิติ
การทำสัญญา 5 ปี สิ้นสุดปี 2554 กับ ศูนย์การค้า เดอะมอลล์ Hoem Fresh Mart และ
Gourmet Market ในการเป็นผู้บริหารโฆษณาผ่านจอภาพ 2 มิติ และโฆษณาต่างๆ ณ จุดขาย
และมีการทำนโยบายการแบ่งส่วนแบ่งรายได้
และแบ่งเวลาโฆษณาให้สอดคล้องกับความต้องการของศูนย์การค้า นอกจากนี้กลุ่มบริษัทฯ
ยังมีแผนการกระจายรายได้ไปสู่โครงการใหม่ๆ เช่น การบริการสื่อโฆษณาไปสู่ศูนย์การค้าอื่นๆ
โครงการยูเน็ตเวิร์ก และการขยายบริการสื่อโฆษณาสู่แหล่งชุมชนอื่นๆ
เพื่อเป็นการลดความเสี่ยงในการพึ่งพากลุ่มศูนย์การค้าดังกล่าว

5.  ความเสี่ยงจากความไม่แน่นอนของภาวะเศรษฐกิจที่มีผลกระทบต่อปริมาณงานการบริการสื่อโฆษณา

ธุรกิจบริการสื่อโฆษณาขึ้นอยู่กับปัจจัยหลายประการ อาทิ เช่น พฤติกรรมของผู้บริโภค
ปัจจัยทางการเมืองและการเลือกตั้ง ภาวะอุตสาหกรรมในแต่ละหมวดธุรกิจ
ภาวะเศรษฐกิจโดยรวมของประเทศ มีผลต่อปริมาณเงินในอุตสาหกรรมโฆษณาโดยรวม โดยในช่วงปี
2549 ถึง ปี2550 ที่ผ่านมา อุตสาหกรรมโฆษณาโดยรวมมีอัตราการเติบโตที่ลดลง อย่างไรก็ตาม
กลุ่มบริษัทฯ เป็นผู้บริการที่มีมุ่งเน้นสื่อโฆษณารูปแบบใหม่ (Innovative Media)
ซึ่งสามารถเพิ่มยอดรายได้ในช่วงที่ผ่านมา และจากข้อมูลของ Nielsen Media Research
อุตสาหกรรมโฆษณาโดยรวมจะอยู่ในภาวะซบเซาในปี 2550 แต่การให้บริการสื่อในห้างสรรพสินค้า
(In-store Media) ซึ่งเป็นธุรกิจของ AI
เป็นธุรกิจที่มีอัตราการเติบโตสูงที่สุดในรูปแบบสื่อโฆษณาทั้งหมดโดยการให้บริการสื่อในห้างสรรพสินค้า
มีอัตราเติบโตร้อยละ 118.6 เทียบระหว่างเดือนกรกฎาคม 2550 กับเดือนเดียวกันในปี 2549

ธุรกิจการตลาดบนอุปกรณ์สื่อสารเคลื่อนที่ อินเตอร์เน็ต และโฆษณาออนไลน์
ซึ่งมีสัดส่วนรายได้สำหรับงวดปี 2550 เป็นรัอยละ 12.84 ของรายได้รวมของกลุ่มบริษัทฯ

6.  ความเสี่ยงเรื่องนโยบายการแบ่งรายได้จากผู้ให้บริการโทรศัพท์เคลื่อนที่

เนื่องจากผู้ให้บริการโทรศัพท์มือถือเป็นผู้มีอำนาจสิทธิ์ขาดในการกำหนดอัตราส่วนแบ่งรายได้แต่เพียงผู้เดียว
กลุ่มบริษัทฯ จึงมีความเสี่ยงต่อความเป็นไปได้ที่ผู้ให้บริการจะเปลี่ยนแปลงอัตราส่วนแบ่งดังกล่าว
ซึ่งเคยเกิดขึ้นมาแล้วกับประเภทของบริการอื่นๆ ที่ใกล้เคียงกัน

7.  ความเสี่ยงจากการได้รับสัญญาใช้บริการระบบ SMS จากสถานีวิทยุรายใหญ่

เนื่องจากกลุ่มบริษัท ฯ มีสัญญาใช้ระบบ SMS จากกลุ่มสถานีวิทยุรายใหญ่เช่น บริษัท อสมท. จำกัด
(มหาชน) ซึ่งเป็นบริษัทจดทะเบียนในตลาดหลักทรัพย์ ฯ
มีข้อกำหนดว่าไม่สามารถทำสัญญาการดำเนินการร่วมกันได้นานกว่า 1
ปีและมีบริษัทคู่แข่งเข้ามาเสนองานต่อบริษัท อสมท. จำกัด (มหาชน) ตลอดเวลา ทำให้กลุ่มบริษัท
ฯ มีความเสี่ยงในการลงทุนเพื่อพัฒนาระบบอื่น ๆ ต่อไปบนความไม่แน่นอนของสัญญา อย่างไรก็ตาม
ที่ผ่านมากลุ่มบริษัท ฯ ได้ใช้นโยบายบริหารและบริการลูกค้าอย่างสำคัญสูงสุด
ทำให้การพิจารณาต่อสัญญาที่ผ่านมาซึ่งยังคงคำนึงถึงการดำเนินงาน ผลงาน
ความถูกต้องและความซื่อสัตย์เป็นด้านหลัก และกลุ่มบริษัท ฯ ก็อยู่ในข่ายเช่นนี้
ดังเห็นได้ว่ากลุ่มบริษัท ฯ
ยังคงได้รับความไว้วางใจให้เป็นผู้ได้รับต่อสัญญาการให้บริการระบบอย่างต่อเนื่องจากทุกกลุ่มสถานีวิทยุจากทั่วประเทศ

8.  ความเสี่ยงจากการตัดราคาในธุรกิจเว็บโฮสติ้ง

ธุรกิจเว็บโฮสติ้งหรือการให้บริการรับฝากเว็บไซต์และอีเมล์
เป็นธุรกิจที่มีรายได้สม่ำเสมอและเพิ่มขึ้นเรื่อยๆ
ตามความจำเป็นในการใช้งานเว็บไซต์และอีเมล์ของธุรกิจทั่วไปซึ่งสูงขึ้นเรื่อยๆ
ในปัจจุบันจึงมีคู่แข่งเกิดขึ้นมากมาย
และอุตสาหกรรมนี้เป็นอุตสาหกรรมที่มีจำนวนผู้ประกอบการและลูกค้ามาก
ต่างฝ่ายต่างไม่มีอำนาจในการต่อรองกับอีกฝ่าย นอกจากนี้จากการที่ธุรกิจส่วนนี้มีการแข่งขันที่สูง
และถ้ากลุ่มบริษัทฯ ไม่สามารถรักษาฐานลูกค้าได้ เงินลงทุนจำนวน 1.85 ล้านบาท
ในธุรกิจส่วนนี้อาจจะด้อยค่าลงได้
อย่างไรก็ตามกลุ่มบริษัทฯได้ลดความเสี่ยงในจุดนี้โดยมุ่งเน้นการรักษามาตราฐานคุณภาพบริการที่ดี
ทั้งคุณภาพของระบบโดยรวม ความเร็ว และการให้บริการหลังการขาย
ดังนั้นแม้ว่าจะมีคู่แข่งเกิดขึ้นมากและมีการตัดราคา กลุ่มบริษัทฯ
ยังสามารถรักษาฐานลูกค้าเดิมส่วนใหญ่ไว้ได้
รวมถึงได้เข้าถึงลูกค้าใหม่ที่เล็งเห็นความสำคัญของคุณภาพในการบริการ
ด้วยการให้บริการที่มีคุณภาพสูง โดยลูกค้ากลุ่มธุรกิจส่วนใหญ่มีความพึงพอใจอย่างสูงในบริการของ
SMILE

ธุรกิจผลิตซอฟท์แวร์ระบบจัดการทางการเงินและบริหารองค์กร ซึ่งมีสัดส่วนรายได้สำหรับงวดปี
2550 เป็นรัอยละ 1.92 ของรายได้รวมของกลุ่มบริษัทฯ

9.  ความเสี่ยงจากการเปลี่ยนแปลงด้านเทคโนโลยีอย่างรวดเร็ว

การเปลี่ยนแปลงด้านเทคโนโลยีอาจจะทำให้เกิดความเสี่ยงจากการด้อยค่าของเงินลงทุนที่บริษัทนำไปลงทุนในการผลิตและพัฒนาซอร์ฟแวร์
โดยผลิตภัณฑ์ซอฟต์แวร์ที่กลุ่มบริษัทฯ
ผลิตขึ้นมาเองได้มีการกำหนดบุคลากรที่รับผิดชอบงานด้านวิจัยและพัฒนา
เพื่อทำหน้าที่ในการวิเคราะห์และปรับปรุงพัฒนาซอฟต์แวร์ของกลุ่มบริษัทฯให้มีความสามารถในการตามเทคโนโลยีได้ตลอดเวลา
โดยที่ผ่านมากลุ่มบริษัทฯไม่เคยเกิดความเสียหายอันเนื่องมาจากเทคโนโลยีที่เปลี่ยนแปลงรวดเร็ว ณ
วันที่ 31 ธันวาคม 2550 ASIABIZ มีมูลค่าตามบัญชีสำหรับต้นทุนพัฒนาโปรแกรม-สุทธิ ประมาณ
3.57 ล้านบาท อย่างไรก็ตาม ASIABIZ
มีนโยบายในการทบทวนเรื่องการด้อยค่าของสินทรัพย์ดังกล่าวปีละ 1 ครั้ง

10. ความเสี่ยงจากอุตสาหกรรมที่มีการแข่งขันสูงและจำนวนคู่แข่งมาก

ธุรกิจโปรแกรมประยุกต์เป็นธุรกิจที่คู่แข่งรายใหม่เกิดขึ้นได้เสมอและมักใช้กลยุทธ์ด้านราคาในการแข่งขัน
กลุ่มบริษัทฯ จึงมีนโยบายในการพัฒนาผลิตภัณฑ์ซอฟต์แวร์ในเชิงลึก
กล่าวคือจะเน้นการพัฒนาซอฟต์แวร์ที่เชื่อมโยงการใช้งานกับโปรแกรมที่มีอยู่เพื่อเพิ่มขีดความสามารถให้กับผลิตภัณฑ์เดิมให้ตอบสนองความต้องการของตลาดและลูกค้าได้

11. ความเสี่ยงจากการลอกเลียนแบบผลิตภัณฑ์ของกลุ่มบริษัทฯ

ผลิตภัณฑ์ของกลุ่มบริษัทฯ
บางส่วนเป็นระบบโปรแกรมอาจจะถูกลอกเลียนแบบโดยเป็นการลอกเลียนแบบในระดับของ
รหัสต้นฉบับ (Source Code) เพื่อนำไปใช้นอกเหนือจากที่ได้กำหนดไว้
ซึ่งผู้พัฒนาระบบได้ทำการใส่รหัสลับซึ่งเป็นการป้องกันทำให้ลูกค้าไม่สามารถเข้าถึง Source Code
ของแต่ละโปรแกรมได้ เพื่อเป็นการป้องกันมิให้ลูกค้าลอกเลียนแบบไปใช้ในหน่วยงานหรือสถานที่อื่นๆ
นอกเหนือจากสถานที่ที่ได้กำหนดไว้ตามสัญญาเท่านั้น

นอกจากความเสี่ยงที่แบ่งแยกได้ตามธุรกิจของบริษัทย่อยแล้วบริษัทฯ
ยังมีมีความเสี่ยงจากลักษณะประกอบธุรกิจการลงทุนดังนี้

12. ความเสี่ยงจากการที่บริษัทที่ประกอบธุรกิจโดยการลงทุนในบริษัทอื่น (Holding Company)
    จะไม่ได้รับเงินปันผลจากบริษัทย่อย

จากการที่บริษัทประกอบธุรกิจโดยการลงทุนในบริษัทอื่น (Holding Company) บริษัทฯ
มีความเสี่ยงที่จะไม่ได้รับเงินปันผลจากบริษัทย่อยที่บริษัทเข้าถือหุ้น
หากบริษัทย่อยมีผลการดำเนินการไม่เป็นไปตามเป้าหมายและ/หรือ
กระแสเงินสดไม่เพียงพอในการจ่ายเงินปันผล บริษัทฯ ลดความเสี่ยงดังกล่าวโดย
กำหนดให้กลุ่มบริษัท ฯ ตั้งเป้าหมายทางธุรกิจและแผนการดำเนินการระยะสั้นและระยะยาว
ให้สอดคล้องกับ สภาพเศรษฐกิจ และสภาวะการแข่งขัน
ซึ่งจะทำให้บริษัทฯสามารถประเมินผลจากเป้าหมายที่วางไว้และวางแผนรับกับสถานการณ์ต่างๆได้